AfriForum lê klag oor Afrikaans op SAUK-TVDie burgerregte-organisasie AfriForum sê hy sal die verskraling van die SAUK se TV-aanbod in Afrikaans op alle moontlike maniere teenstaan. Alana Bailey, adjunk uitvoerende hoof van AfriForum, sê Afrikaanssprekendes se taalregte gee hulle aanspraak op diens en die skending daarvan kan nie geduld word nie. Maroela Media het vroeër berig dat die Afrikaanse nuusbulletin en ander Afrikaanse programme van SABC2 na SABC3 geskuif is. “Die dele waar SABC3 nie opgevang kan word nie, naamlik groot dele van die Noord-Kaap, Oos-Vrystaat, Oos- en Wes-Kaap, is oorwegend gebiede waar die meerderheid mense juis Afrikaans praat. Dit is onaanvaarbaar dat die SAUK sy verpligting as openbare uitsaaier teenoor die Afrikaanssprekende publiek so versaak,” het Bailey bygevoeg,” sê Bailey. AfriForum het die SAUK destyds te middel van spekulasie oor die skuiwe, om meer inligting gevra maar sê geen antwoord is nog ontvang nie. “Ons is bewus van die feit dat klagtes toe teen die SAUK by die Onafhanklike Kommunikasieowerheid van Suid-Afrika (ICASA) gelê is. In die lig van die meer breedvoerige aankondiging, sal AfriForum ook ŉ klag by die Pan-Suid-Afrikaanse Taalraad (PANSAT) lê. Aan die hand van terugvoer van ICASA en PANSAT sal op verdere regsaksie besluit word,” volgens Bailey. AfriForum het intussen ook aangekondig dat hy wag op ŉ regsmening rakende moontlike aksie teen die permanente aanstelling van Hlaudi Motsoeneng as bedryfshoof van die SAUK. “Met die kontroversie wat oor sy kwalifikasies, bestuursgeskiedenis, aanstelling, houding jeens vroueregte en mediavryheid, asook skynbaar Afrikaans heers, is sy aanstelling onaanvaarbaar,” sê Bailey. Lees ook: SAUK: Afrikaans skuif toe wel AfriForum vra SAUK vir duidelikheid oor Afrikaanse TV-uitsendings SAUK ontken dat hy Afrikaans skrap Nuuskommentaar: SAUK mors met Afrikaans Kykers boos na Afrikaanse nuus ‘verdwyn’ op SABC